Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08-ZTFI-A, 69/08-ZZavar-E, 40/12-ZUJF, 158/20 – ZIntPK-C in 203/20 – ZIUPOPDVE) **Ministrstvo za notranje zadeve – Policija**, Štefanova ulica 2, Ljubljana, objavlja javni natečaj za zasedbo 3 uradniških delovnih mest:

VIŠJI POLICIJSKI INŠPEKTOR (70213) v Generalni policijski upravi, Policijski akademiji, Višji policijski šoli (izvaja se v uradniškem nazivu višji policijski inšpektor III, II in I).

**Gre za delovna mesta predavateljev v Višji policijski šoli pri predmetih Policija v družbi, Etika in človekove pravice ter Nadzor državne meje in mednarodno policijsko sodelovanje.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 4 leta delovnih izkušenj,
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti,
* da je državljan Republike Slovenije s stalnim prebivališčem v Evropski uniji,
* da je bil varnostno preverjen v obsegu in na način, kot je določen v Zakonu o organiziranosti in delu v policiji, in da zanj ne obstaja varnostni zadržek,
* da nima dvojnega državljanstva,
* da ni član politične stranke in da o tem poda pisno izjavo,
* da ima znanje uradnega jezika,
* opravljeno obvezno usposabljanje za imenovanje v naziv (če izbrani kandidat usposabljanja še ni opravil, ga mora opraviti v zakonsko določenem roku),
* da ima opravljen izpit za izvajanje policijskih pooblastil (če ga izbrani kandidat še ni opravil, ga mora opraviti v zakonsko določenem roku),
* dovoljenje za dostop do tajnih podatkov stopnje »zaupno« (kandidat dovoljenje lahko pridobi v okviru izbirnega postopka) in
* opravljeno vozniško dovoljenje B-kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot  delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. **Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.**

**Prednost pri izbiri bodo imeli kandidati**

* **ki izpolnjujejo pogoje za pridobitev naziva predavatelj višje šole iz 33. in 34. člena Zakona o višjem strokovnem izobraževanju,**
* **z izkušnjami na področju izobraževanja, usposabljanja in izpopolnjevanja ter**
* **s poznavanjem področja varstvoslovja oziroma družboslovja oziroma pravnega področja oziroma upravnega področja.**

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo ali visoko strokovno izobrazbo s specializacijo oziroma magisterijem znanosti ali magistrsko izobrazbo (2. bolonjska stopnja).

Naloge delovnega mesta:

* sodelovanje pri pripravi programov in izvajanje programov izobraževanja, izpopolnjevanja in usposabljanja ter izvajanje nadzora,
* sodelovanje v strokovnih aktivih, pripravljanje poročil, analiz in predlaganje sistemskih ukrepov,
* sodelovanje pri pripravi normativnih aktov in razvojnih projektov,
* izvajanje nalog v skladu s 4. členom Zakona o nalogah in pooblastilih policije,
* izvajanje policijskih pooblastil,
* vodenje zahtevnejših nalog,
* zagotavljanje strokovne pomoči in izvajanje nadzora,
* sodelovanje pri izpopolnjevanju in usposabljanju delavcev policije in drugih,
* sodelovanje pri pripravi predpisov s področja dela,
* sodelovanje v projektih,
* usklajevanje nalog z drugimi državnimi organi in institucijami,
* oblikovanje novih oblik policijskega dela,
* sodelovanje pri izpopolnjevanju taktike policijskega dela,
* spremljanje, analiziranje, proučevanje in ocenjevanje varnostnih razmer ter učinkovitosti in uspešnosti policijskega dela,
* opravljanje nalog prekrškovnega organa v skladu s predpisi,
* opravljanje drugih nalog s svojega delovnega področja, ki jih naroči nadrejeni.

Posebnosti delovnega mesta: neenakomerni delovni čas (razpored), pooblaščena uradna oseba, dodatno obvezno pokojninsko zavarovanje, stalnost, uniforma.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:
* je državljan Republike Slovenije s stalnim prebivališčem v Evropski uniji,
* ni član politične stranke,
* nima dvojnega državljanstva,
* ima znanje uradnega jezika,
* ima veljavno vozniško dovoljenje B-kategorije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
1. izjavo, da za namen tega postopka dovoljuje Ministrstvu za notranje zadeve pridobitev podatkov iz 3. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem kandidatovega znanja, v kolikor bo to potrebno.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

V izbirni postopek se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne uvrstijo kandidati, ki ne izpolnjujejo natečajnih pogojev.

Izbrani kandidati bodo delo na delovnem mestu višji policijski inšpektor opravljali v nazivu višji policijski inšpektor III z možnostjo napredovanja v naziv višji policijski inšpektor II in I. Z izbranimi kandidati bo sklenjeno delovno razmerje za nedoločen čas s polnim delovnim časom ter šestmesečno poskusno dobo. Izhodiščni plačni razred na razpisanem delovnem mestu je 37. Izbrani kandidati bodo delo opravljali v prostorih Policijske akademije, Rocenska ul. 56, Ljubljana - Šmartno, oziroma drugih uradnih prostorih organa.

Kandidat vloži prijavo v pisni obliki, na priloženem obrazcu **"Vloga za zaposlitev"**, ki jo pošlje v zaprti ovojnici na naslov **MNZ RS, Štefanova ulica 2, 1501 Ljubljana**, z označbo **"za javni natečaj – višji policijski inšpektor, št. 1100-183/2021"**,in sicer **v 8 dneh** po objavi na osrednjem spletnem mestu državne uprave GOV.SI in Zavodu RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Policije (www.policija.si).

Informacije o delovnem področju: mag. Ivan Celestina, ravnatelj Višje policijske šole, tel. št. 01 514 71 49. Informacije o izvedbi javnega natečaja: Sabina Bernjak, Urad za organizacijo in kadre, tel. št. 01 428 50 17.

V besedilu natečaja navedeni izrazi v moški slovnični obliki so uporabljeni kot nevtralni za ženske in moške.